Diari Oficial de la Generalitat Valenciana


Sumari del DOGV 6161, del 09-12-2009 (2009/14251)

DECRET 219/2009, de 4 de desembre, del Consell, pel qual es prorroga la suspensió parcial del Pla General d'Ordenació Urbana del municipi de Meliana.
-----------------------------------------------------------------------------------------------------------------------------------------------------

### Dades del document

Número de DOGV
:   6161

Data del DOGV
:   09-12-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/14843


Data del document
:   04-12-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Meliana
    * pla d'urbanisme

DECRET 219/2009, de 4 de desembre, del Consell, pel qual es prorroga la suspensió parcial del Pla General d'Ordenació Urbana del municipi de Meliana. [2009/14722]
El 10 de desembre de 2008 es va publicar en el Diari Oficial de la Comunitat Valenciana el Decret 196/2008, de 5 de desembre, del Consell, el qual suspenia parcialment la vigència del Pla General d'Ordenació Urbana del municipi de Meliana pel termini d'un any. La suspensió es va decretar respecte de la totalitat del sòl del barri de Roca, l'ordenació del qual resultava incompatible amb el Pla de reforma interior modificatiu (d'ara endavant, PRIM) que s'estava tramitant per a la renovació urbanística d'aquell.
Pel fet d'estar pròxim a expirar el termini de suspensió del Pla general acordat pel Consell sense que haja pogut completar-se el procediment administratiu d'aprovació de l'esmentat PRIM i a fi de preservar, en la mesura que es puga, la situació actual i evitar actuacions que poden resultar en el futur incompatibles amb els objectius d'aquest i, per consegüent, contràries i perjudicials a l'interés públic, l'Ajuntament de Meliana, mitjançant la Resolució de l'Alcaldia 464/09, de 19 de novembre, ratificada pel Ple el 3 de desembre de 2009, ha acordat sol·licitar al Consell que, mitjançant un decret, concedisca una pròrroga de la suspensió parcial de la vigència del seu planejament fins a l'entrada en vigor del PRIM en tramitació, a la mateixa zona en què anteriorment ja es va suspendre el planejament.
La possibilitat de suspendre el planejament està recollida expressament en l'article 102 de la Llei 16/2005, de 30 de desembre, de la Generalitat, Urbanística Valenciana, el qual regula la possibilitat que la suspensió es mantinga fins a l'entrada en vigor del nou Pla en elaboració i, com a màxim, pel termini de quatre anys; per tant, és viable prorrogar aquesta suspensió un any més.
La necessitat de la pròrroga està basada en la impossibilitat de finalitzar el procediment de tramitació i aprovació del PRIM del barri de Roca abans que finalitze l'any de suspensió, tal com queda justificat en la Resolució de l'Alcaldia número 464/09, de 19 de novembre de 2009, en la qual s'explica que l'Ajuntament, el 24 de setembre de 2009, va aprovar provisionalment l'esmentat PRIM, i el va remetre a la Conselleria de Medi Ambient, Aigua, Urbanisme i Habitatge, per a l'aprovació definitiva, on, ara per ara, continua la seua tramitació.
D'altra banda, la necessitat suspensió de planejament al barri de Roca ja va quedar àmpliament justificada durant la tramitació d'aquesta, justificació que ha d'estendre's a aquesta pròrroga, l'objectiu final de la qual és l'obtenció d'un òptim entorn del sòl urbà de Meliana, fent prevaler els interessos col·lectius sobre els particulars, i pretendre la millora del traçat urbà i del trànsit rodat mitjançant la creació de les corresponents infraestructures, la prestació de serveis públics, com també el desenvolupament sostenible del municipi. La conseqüència directa de tot això és la millora de la qualitat de vida dels ciutadans i, per tant, redunda en benefici de l'interés general. Objectius que, en el cas de permetre's nous desenvolupaments contradictoris dels previstos en el PRIM del barri de Roca, estarien hipotecats, i generarien situacions irreversibles a curt i mitjà termini.
L'àmbit material de la suspensió que es preveu és el mateix que el de la suspensió de planejament anterior, la totalitat del sòl urbà del barri de Roca, les diferents zones de la qual (sòl urbà residencial consolidat, semiconsolidat i no consolidat, i sòl urbà industrial no consolidat) queden detallades gràficament en el plànol annex.
La durada de la pròrroga de la suspensió no pot excedir el termini d'un any, considerant-se temps suficient per a la finalització de la tramitació del PRIM del barri de Roca de Meliana.
Tot això atenent a criteris de minimització de les responsabilitats administratives que resulten exigibles per aquesta suspensió, responsabilitat que correspon a l'Ajuntament de Meliana i que l'assumeix, com a administració responsable de l'elaboració de l'esmentat Pla de reforma interior modificatiu.
Per això, vista la sol·licitud de pròrroga de la suspensió parcial de la vigència del Pla general d'ordenació urbana en vigor respecte al sòl urbà del barri de Roca, formulada per l'Ajuntament de Meliana mitjançant la Resolució de l'Alcaldia 464/09, de 19 de novembre, ratificada pel Ple el 3 de desembre de 2009, i complits els tràmits procedimentals, a proposta del conseller de Medi Ambient, Aigua, Urbanisme i Habitatge i amb la deliberació prèvia del Consell, en la reunió del dia 4 de desembre de 2009,
DECRETE
Article 1. Àmbit de la pròrroga de la suspensió de planejament
Prorrogar la suspensió parcial de la vigència del Pla General d'Ordenació Urbana de Meliana de 1991, aprovada mitjançant el Decret 196/2008, de 5 de desembre, del Consell, exclusivament respecte a l'ordenació de la totalitat del sòl del barri de Roca.
Article 2. Durada de la pròrroga
La pròrroga de la suspensió es mantindrà fins a l'entrada en vigor del Pla de reforma interior modificatiu del barri de Roca en tramitació, i, com a màxim, pel termini d'un any.
Article 3. Règim transitori
El règim urbanístic transitori aplicable al sòl afectat per la pròrroga de la suspensió del Pla General d'Ordenació Urbana de Meliana, durant la vigència d'aquesta és el següent:
1. Queda suspés l'atorgament de llicències d'edificació, parcel·lació i demolició.
2. Seran admissibles les sol·licituds de llicències per a execució d'obres de tancament, conservació, restauració i rehabilitació d'edificacions existents.
DISPOSICIÓ FINAL
Única. Efectes
Aquest decret produirà efectes l'endemà de la publicació en el Diari Oficial de la Comunitat Valenciana.
València, 4 de desembre de 2009
El president de la Generalitat,
FRANCISCO CAMPS ORTIZ
El conseller de Medi Ambient, Aigua, Urbanisme i Habitatge,
JUAN GABRIEL COTINO FERRER